Pranešimas žiniasklaidai

2020-12-17, Vilnius

**Baltarusijoje veikianti informacinių technologijų įmonė „Godel Technologies“ plėtrai pasirinko Vilnių**

Baltarusijos sostinėje, Minske 18 metų veikianti Jungtinės Karalystės informacinių technologijų įmonė „Godel Technologies“, ieškodama naujų šalių plėtrai, kreipėsi į įstaigą „Investuok Lietuvoje“, ir per keletą mėnesių pavykus suderinti visus investuotojo poreikius, nutarta Vilniuje atidaryti biurą, kuris įsikurs verslo centre „135“, Žalgirio gatvėje.

Nuo 2002 metų 6 biurus Baltarusijoje turinti ir pastaraisiais metais sparčiai auganti „Godel Technologies“ šiais metais nutarė plėstis į netoli Baltarusijos esančias šalis. Visuose įmonės padaliniuose dabar dirba per 1200 darbuotojų, kurie kurs unikalią programinę įrangą visoje Europoje esantiems klientams.

„Baltarusija yra ir bus pagrindinė mūsų plėtros vieta. Tačiau norėdami, kad „Godel Technologies“ toliau augtų ir išlaikytų tą patį kokybės lygį, kokio tikisi mūsų klientai, nusprendėme plėstis į keturias naujas geografines vietas. Rytų Europoje yra daugybė sparčiausiai augančių Europos technologijų centrų. Šalys, kurias pasirinkome savo augimo planams, yra Lietuva, Lenkija, Bulgarija ir Ukraina“, – komentavo „Godel Technologies“ generalinis direktorius Neil McMurdo.

Paskutiniais skaičiavimais, 8 iš 1000 Rytų Europos gyventojų mokėsi programavimo, nes šių šalių švietimas teikia didelę reikšmę šiems įgūdžiams. Todėl ir „Godel Technologies“ plėtra buvo nukreipta ir į Lietuvą, kadangi, pasak įmonės atstovų, čia tikimasi rasti vienus geriausių programuotojų.

„Dėl didelės nuolat tobulėjančių ir žingeidžių IT specialistų koncentracijos mūsų regionas tampa informacinių technologijų vystymo centru Europoje. „Godel Technologies“ įsikūrimas stiprina Vilniaus technologinių verslų klasterio poziciją tarptautiniu lygiu. Nekantriai laukiu to, ką šis sektorius pasieks ateityje, esu įsitikinęs, kad Lietuva padės ne tik šiai įmonei, bet ir kitoms greitai augti bei viršyti savo pirminius planus“, teigia Mantas Katinas, „Investuok Lietuvoje“ generalinis direktorius.

„135“ valdančios SBA grupės įmonės „Capitalica Asset Management“ vadovo Andriaus Barščio teigimu, Vilnius ir Kaunas yra idealios lokacijos pritraukti daugiau iš Baltarusijos plėstis ketinančių technologijų kompanijų. „Stebėdami paskutinių kelių mėnesių tendencijas prognozuojame, kad IT įmonių iš Baltarusijos Lietuvoje daugės. Čia yra puiki tam parengta infrastruktūra ir susikūrusi visa ekosistema. Daugelis mūsų šalyje A klasės verslo centrų atitinka aukštus tarptautinių įmonių keliamus tvarumo, žalumo reikalavimus, galima sakyti, yra patys patraukliausi regione. Be to, aukštos kvalifikacijos specialistai ir sparčiausias internetas sukuria idealias sąlygas veikti Europoje būtent iš Lietuvos“, – komentavo jis.

Labiausiai gerbiamu nuotolinių IT paslaugų tiekėju Europoje siekianti tapti „Godel“ teikia programinės įrangos inžinerijos, produktų kūrimo, debesų kompiuterijos, IT vystymo operacijų, mobiliųjų aplikacijų, testavimo ir automatizavimo, mašininio mokymosi ir duomenų analitikos paslaugas Didžiosios Britanijos organizacijoms.

2007 metais „Godel Technologies“ tapusi Minsko Aukštųjų technologijų parko rezidente dabar ketina aktyviai įsitraukti į Lietuvos universitetus – skirti savo ekspertus informacinių technologijų studijų programoms, kviesti studentus atlikti praktiką su galimybe tapti tarptautinės komandos nariais.

„Godel Technologies“ įsikūrė 470 kvadratinių metrų ploto biure, kur artimiausiu metu programinę įrangą kurs per 60 informacinių technologijų specialistų. „Įvertinome daugybę verslo centrų Vilniuje, „135“ buvo išrinktas kaip geriausiai atitinkantis mūsų kompanijos poreikius, tai – modernus biuras, turintis įvairaus dydžio konferencijų salių, be to, puikus susisiekimas. Mes nekantraujame dėl galimybės pasinaudoti terasa su barbekiu zona skirta mūsų darbuotojams“, – sakė „Godel Technologies“ viceprezidentė marketingui Michelle Nock.

Daugiau informacijos:

Andrius Barštys

„Capitalica Asset Management“ generalinis direktorius

Andrius.Barstys@capitalica.lt

+370 612 30260